DÔVODOVÁ SPRÁVA

A. Všeobecná časť

Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 131/2018 Z. z., ktorou sa ustanovujú podrobnosti v oblasti schvaľovania vozidiel v znení neskorších predpisov sa predkladá podľa § 136 ods. 3 písm. a) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení zákona č. 429/2022 Z. z.

Cieľom predkladaného návrhu vyhlášky je aktualizácia a spresnenie ustanovení upravujúcich podrobnosti v oblasti schvaľovania vozidiel, odstránenie aplikačných nejasností a zosúladenie vnútroštátnej právnej úpravy s právom Európskej únie, najmä s nariadením Európskeho parlamentu a Rady (EÚ) 2025/14 o schvaľovaní necestných pojazdných strojov prevádzkovaných na verejných pozemných komunikáciách a dohľade nad trhom s nimi a o zmene nariadenia (EÚ) 2019/2020 (Ú. v. EÚ L, 2025/14, 8.1. 2025).

Návrhom sa zároveň dopĺňajú ustanovenia upravujúce návrh na povolenie výnimky z technických požiadaviek pre vozidlá, resp. sa rozširuje okruh konaní, na ktoré sa vzťahujú predmetné ustanovenia. Cieľom tejto úpravy je odstrániť interpretačné nejasnosti a zabezpečiť jednotný postup schvaľovacích orgánov a technických služieb.

Ďalšou navrhovanou zmenou je zníženie administratívnej záťaže účastníkov konania tým, že sa pri elektronicky sprístupnenom osvedčení o zhode (COC) nebude vyžadovať jeho predkladanie v listinnej podobe. Uvedená úprava reflektuje elektronizáciu procesov podľa vykonávacieho nariadenia Komisie (EÚ) 2021/133 zo 4. februára 2021, ktorým sa vykonáva nariadenie Európskeho parlamentu a Rady (EÚ) 2018/858, pokiaľ ide o základný formát, štruktúru a prostriedky na výmenu údajov týkajúcich sa osvedčení o zhode v elektronickej forme (Ú. v. EÚ L 42, 5. 2. 2021) v platnom znení a podporuje efektívnejší výkon štátnej správy.

Súčasťou návrhu je aj aktualizácia poznámok pod čiarou.

Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nemá vplyvy na podnikateľské prostredie, vplyvy na rozpočet verejnej správy, vplyvy na limit verejných výdavkov, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh vyhlášky nie je predmetom vnútrokomunitárneho pripomienkového konania.

B. Osobitná časť

K čl. I
K bodu 1 [nadpis § 2 a § 2 ods. 1]
Navrhuje sa rozšírenie označenia kategórií vozidiel v § 2 o kategóriu U, keďže sa zavádza táto nová kategória vozidiel. 

K bodu 2 [Poznámka pod čiarou k odkazu 2]
Aktualizuje sa znenie poznámky pod čiarou k odkazu 2 a zároveň sa v súvislosti s úpravami v § 2 uvedená poznámka pod čiarou dopĺňa o  nariadenie Európskeho parlamentu a Rady (EÚ) 2025/14 z 19. decembra 2024 o schvaľovaní necestných pojazdných strojov prevádzkovaných na verejných pozemných komunikáciách a dohľade nad trhom s nimi a o zmene nariadenia (EÚ) 2019/1020.

K bodu 3 [Poznámky pod čiarou k odkazom 3, 5b a 7a]
Aktualizácia poznámok pod čiarou.

K bodu 4 [§ 42 ods. 14 písm. b)]
Gramatická úprava.

K bodu 5 [§ 49 písm. c)]
Legislatívno-technická úprava vzhľadom na zmeny v § 49 zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov vykonané zákonom č. 131/2026 Z. z.

K bodom 6 a 7 [§ 56 ods. 2 a 3]
Navrhuje sa rozšíriť ustanovenia upravujúce povoľovanie výnimiek z technických požiadaviek aj na opätovne schvaľované jednotlivé vozidlá, dodatočne schvaľované jednotlivé vozidlá a jednotlivo prestavané vozidlá, aby sa niektoré doklady nepredkladali, ak vozidlo absolvovalo skúšky v technickej službe overovania a bol vydaný protokol o skúškach. 

[bookmark: _GoBack]K bodu 8 [§ 57 ods. 6]
Navrhuje sa odstrániť povinnosť prikladať osvedčenie o zhode (COC) v papierovej forme, ak výrobca sprístupnil toto osvedčenie schvaľovaciemu orgánu v elektronickej forme. Zmena zohľadňuje elektronickú výmenu údajov podľa príslušných právnych predpisov Európskej únie a prispieva k znižovaniu administratívnej záťaže účastníkov konania.


K čl. II

Účinnosť vyhlášky sa navrhuje 1. januára 2027 vzhľadom na účinnosť zákona, ktorým sa mení a dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač č. 1326).

